ผู้ผลิตรายใหญ่ยื่นหนังสือร้องรัฐอัดเหล็กจีน
ผู้ประกอบการเหล็กรายใหญ่สุดกลั้น รวมตัวยื่นหนังสือร้องรัฐสกัดเหล็กจีนดัมพ์เหล็กผสมโบรอน ทำรัฐสูญภาษีมหาศาล
26 ก.ย. 2555

ผู้ประกอบการเหล็กรายใหญ่สุดกลั้น รวมตัวยื่นหนังสือร้องรัฐสกัดเหล็กจีนดัมพ์เหล็กผสมโบรอน ทำรัฐสูญภาษีมหาศาล 
นายอนาวิล จิรธรรมศิริ กรรมการผู้จัดการ บริษัท เชาว์ สตีล อินดัสทรี้ (CHOW) เปิดเผยว่า กลุ่มผู้ประกอบการเหล็กรายใหญ่ของประเทศหลายราย อาทิ บริษัททาทา สตีล (TSTH) บริษัท เอ็น.ที. เอส.สตีล กรุ๊ป บริษัท มิลล์คอนสตีลอินดัสทรีส์ (MILL) CHOW ได้เข้ายื่นหนังสือถึง รมว.อุตสาหกรรม และ รมว.พาณิชย์ เพื่อให้ระงับหรือตรวจสอบการนำเข้าเหล็กแท่ง (Steel Billet) จากประเทศจีน
ทั้งนี้ เนื่องจากในปัจจุบันได้มีการนำเข้า Steel Billet ซึ่งเป็นผลิตภัณฑ์กึ่งสำเร็จรูป พิกัด 72.07.20.99 จากประเทศจีน มีการผสมโบรอน หรือโครเมียม โดยแสดงชื่อเป็นเหล็ก Square Bar เพื่อขอชดเชยภาษีในลักษณะเหล็กพิเศษจากประเทศจีน แต่สินค้าดังกล่าวได้มีการปรับเปลี่ยนพิกัดก่อนนำเข้าไทยอีกครั้งหนึ่ง โดยเปลี่ยจากเหล็ก Square Bar เป็นเหล็กแท่ง เพื่อหลีกเลี่ยงการเสียภาษีศุลกากร ตามพิกัดภาษีของเหล็กรีดในอัตร 5%
หนังสือดังกล่าวระบุว่า การกระทำนี้เป็นพฤติกรรมหลบเลี่ยงภาษี เนื่องจากการนำเข้าเหล็ก Square Bar จะมีการนำเข้า 5% แต่การนำเข้าเหล็กแท่งจะมีอัตราอากรนำเข้า 0% จึงส่งผลอย่างรุนแรง ทำให้ประเทศไทยสูญเสียรายได้จำนวนมาก
นอกจากนี้ ยังทำให้เกิดปัญหาสินค้าเหล็กที่ไม่ได้คุณภาพตามข้อกำหนดของสำนักงานมาตรฐานผลิตภัณฑ์อุตสาหกรรม ซึ่งกำหนดความปลอดภัยในการใช้สินค้าของผู้บริโภค และยังส่งผลให้ผู้ประกอบการผลิตเหล็กแท่งผลิตเหล็กเส้นก่อสร้างจากเตาหลอม ซึ่งมีกำลังผลิตรวม 6 ล้านตันต่อปี ลงทุนในธุรกิจนี้มากกว่า 6 หมื่นล้านบาท มีการว่างจ้างแรงงานไทยจำนวนมากกว่า 7,000 คน อาจต้องเลิกกิจการ เลิกจ้างงาน เพราะขาดทุนรุนแรงต่อเนื่องจากการแข่งขันทางการค้าที่ไม่เป็นธรรม การจงใจหลีกเลี่ยงภาษี
นายอนาวิล กล่าวว่า การยื่นหนังสือดังกล่าวหวังผลให้ภาครัฐบังคับใช้กฎหมายที่มีอยู่ ซึ่งยังไม่รู้ว่าเบื้องต้นหลังจากที่ยื่นหนังสือแล้วภาครัฐจะดำเนินการอย่างไร
ด้านราคาหุ้นเหล็กส่วนใหญ่ยังปรับตัวลง คาดการณ์ผลประกอบการไตรมาส 3 ยังไม่ดี จากการขาดทุนสต๊อกสินค้า เนื่องจากราคาเหล็กในตลาดโลกที่ยังอยู่ในช่วงขาลง